## Odluka o davanju suglasnosti trgovačkom društvu VIPnet d.o.o. iz Zagreba na Standardnu ponudu međusobnog povezivanja

### NN 53/2005 (25.4.2005.), Odluka o davanju suglasnosti trgovačkom društvu VIPnet d.o.o. iz Zagreba na Standardnu ponudu međusobnog povezivanja

# HRVATSKA AGENCIJA ZA TELEKOMUNIKACIJE

**1015**

Na
temelju članka 12. stavka 1. točke 5. i članka 12. stavka 3. Zakona o
telekomunikacijama (»Narodne novine« br. 122/03,
158/03 i 60/04) (dalje u tekstu: Zakon), te članka 6. stavka 7. Pravilnika o pristupu
mreži i međusobnom povezivanju (»Narodne novine« 185/03) (dalje u tekstu:
Pravilnik), u postupku izdavanja suglasnosti trgovačkom društvu VIPnet d.o.o., Zagreb, Iblerov
trg 10, na Standardnu ponudu međusobnog povezivanja za telekomunikacijske operatore
i davatelje usluga za obavljanje telekomunikacijskih usluga u javnim pokretnim
i nepokretnim mrežama u Republici Hrvatskoj od 1. ožujka 2005., Vijeće Hrvatske
agencije za telekomunikacije (dalje u tekstu: Vijeće Agencije) je na 25.
sjednici održanoj 24. ožujka 2005. godine donijelo

## ODLUKU

1.
Daje se suglasnost trgovačkom društvu VIPnet d.o.o.,
Zagreb, Iblerov trg 10 na Standardnu ponudu
međusobnog povezivanja za telekomunikacijske operatore i davatelje usluga za
obavljanje telekomunikacijskih usluga u javnim pokretnim i nepokretnim mrežama
u Republici Hrvatskoj od 1. ožujka 2005., koja je sastavni dio ove Odluke.

2.
Ova Odluka stupa na snagu danom donošenja i vrijedi do 1. listopada 2005.

3.
Ova će se Odluka objaviti u »Narodnim novinama«.

```
Obrazloženje
```

```

```

Na
temelju članka 56. stavka 3. Zakona, a na zahtjev Hrvatske agencije za
telekomunikacije za dostavom standardne ponude međusobnog povezivanja, VIPnet d.o.o., Zagreb, Iblerov
trg 10 je 27. prosinca 2004. izradio Standardnu ponudu i dostavio ju Agenciji
radi izdavanja suglasnosti. Vijeće Agencije je analiziralo Standardnu ponudu VIPnet-a od 27. prosinca 2004., te je utvrdilo da ista nije
izrađena u skladu s člankom 59. stavkom 1. Zakona. Također, analizom navedene
Standardne ponude utvrđeno je da ista nije u skladu s odredbama Pravilnika, kao
i da nisu ispunjeni uvjeti iz Pravilnika o telekomunikacijskim uslugama (NN
183/04), stoga se kao takva nije mogla prihvatiti, već je vraćena radi
usklađivanja. VIPnet d.o.o. je 1. ožujka 2005.
izradio ispravljenu Standardnu ponudu, koju je Vijeće Agencije analiziralo u
ovom predmetu.

Provodenom analizom utvrđeno je da Standardna
ponuda ispunjava uvjete određene Pravilnikom o pristupu mreži i međusobnom
povezivanju i to po sljedećim komponentama: opisana je usluga za međusobno
povezivanje završavanja poziva («call termination»), te mogućnost uporabe infrastrukture i
sustava za SMS i mPIN usluge; definirani su uvjeti
plaćanja, uključujući i postupke za izdavanje računa i razmjenu podataka na
temelju kojih se izdaje račun, kao i financijske garancije; definirane su točke
za međusobno povezivanje kako za promet tako i za signalizaciju; definirani su
uvjeti planiranja obujma telekomunikacijskog prometa; definirani su uvjeti
planiranja obujma signalizacijskog prometa; definirane su tehničke norme za
međusobno povezivanje, uključujući odrednice kao što je opis i karakteristike
sučelja; definirani su uvjeti ispitivanja sposobnosti međusobnog povezivanja,
uključujući vrste testiranja, vrste opreme za testiranje, protokola koji se
moraju poštivati prilikom testiranja, te rokovi u kojima se testiranje mora
izvršiti; definirane su mjere za usklađivanje s osnovnim (bitnim) uvjetima, a
koji se odnose na sigurnost rada sustava, održavanje cjelovitosti mreže,
sposobnosti međusobnog funkcioniranja te zaštite podataka; određena su prava
intelektualnog vlasništva; određena je odgovornost te ograničenja, kao i
naknada štete; definirani su pojmovi, kratice, uvodne i opće odredbe kao i
način podnošenja zahtjeva; određene su cijene međusobnog povezivanja usluga
definiranih ovom Standardnom ponudom, te mogućnost njihovih promjenama tijekom
vremena; utvrđeni su postupci u slučaju promjena u telekomunikacijskoj mreži
ili u slučaju novoponuđenih ili izmijenjenih
telekomunikacijskih usluga uključujući odrednice kao što su obveze planiranja i
predviđanja promjena te proširenje ponude međusobnog povezivanja; utvrđene su
mjere zajedničke uporabe izgrađene telekomunikacijske infrastrukture, postupci
za određivanje dostupnog kapaciteta, postupci za dodjelu kapaciteta operatorima
koji su podnijeli zahtjev, cijene i način određivanja troškova, pružanje
dodatnih usluga i određivanje njihovih cijena, pristup osoblja za održavanje
zajedničkom dijelu infrastrukture, i slično; određen je način upravljanja
telekomunikacijskim prometom i telekomunikacijskom mrežom te odgovorna ugovorna
strana kao i postupci mjerenja i izvješćivanja; određeni su parametri kakvoće
usluga međusobnog povezivanja u skladu s međunarodnim normama za kakvoću
usluge; postavljeni su kriteriji tajnosti, tj.
povjerljivosti i poslovne tajne.

Usporedba
cijena međusobnog povezivanja s referentnim vrijednostima zemalja Europe,
pokazala je da je cijena usluga međusobnog povezivanja među nižima u Europi.

Vijeće
Agencije je temeljem članka 6. stavka 7. Pravilnika o pristupu mreži i
međusobnom povezivanju, a prema svom Poslovniku, donijelo Odluku kako je
navedeno u točki 1. dispozitiva. Odluka je donesena na razdoblje do 1.
listopada 2005.g. iz razloga promjene načina određivanja cijena, te se VIPnet d.o.o. obvezuje pravovremeno podnijeti zahtjev za
izdavanje suglasnosti na novu Standardnu ponudu usklađenu s troškovnim modelom
određivanja cijena prema modelu koji će odrediti Agencija.

Na
temelju članka 56. st. 4. Zakona o telekomunikacijama, članka 6. st. 8. i
članka 12. st. 1. Pravilnika o pristupu mreži i međusobnom povezivanju, ova
Odluka će se objaviti u «Narodnim novinama».

UPUTA
O PRAVNOM LIJEKU

Protiv
ove Odluke žalba nije dopuštena, ali se može pokrenuti upravni spor kod
Upravnog suda Republike Hrvatske u roku 30 dana od dana primitka.

Klasa:
344-01/05-01/60

Urbroj: 376-05-03

Zagreb,
24. ožujka 2005.

Predsjednik

Vijeća Hrvatske agencije zatelekomunikacije

**Gašper** **Gaćina, dipl. ing. el**., v. r.

\*   \*   \*

Na
temelju članka 56. stavak 3. Zakona o telekomunikacijama (»Narodne novine« broj
122/03, 158/03 i 60/04, dalje u tekstu: Zakon o telekomunikacijama), VIPnet društvo s ograničenom odgovornošću za usluge javnih
telekomunikacija, sa sjedištem u Zagrebu, Iblerov trg
10 (dalje u tekstu: VIPnet), donosi

**STANDARDNU PONUDU MEĐUSOBNOG POVEZIVANJA**

***1. Predmet Standardne
ponude međusobnog povezivanja***

1.1.
Ova standardna ponuda međusobnog povezivanja (dalje u tekstu: Standardna
ponuda) podrobno razrađuje podatke potrebne za međusobno povezivanje, odnosno
opisuje usluge, uvjete, načine, postupak i rokove pod kojima VIPnet nudi usluge međusobnog povezivanja.

1.2.
Ova standardna ponuda međusobnog povezivanja podrobno opisuje usluge i cijene
usluga međusobnog povezivanja/pristupa mreži koje VIPnet
nudi.

1.3.
Radi izbjegavanja svake sumnje, samo oni dijelovi ove standardne ponude
međusobnog povezivanja koji izrijekom navode pojam »pristupa mreži« odnose se
na pristup mreži. Svi ostali detalji potrebni za ostvarivanje pristupa mreži
utvrđuju se konačno u Ugovoru o pristupu mreži za svaku pojedinu uslugu
pristupa mreži. Svi ostali dijelovi ove Standardne ponude međusobnog
povezivanja odnose se samo i isključivo na međusobno povezivanje.

***2. Opis usluga
međusobnog povezivanja/pristupa mreži***

2.1.
VIPnet utvrđuje usluge međusobnog
povezivanja/pristupa mreži u Dodatku 2. ove Standardne ponude.

2.2.
Zainteresirane strane mogu zatražiti sklapanje Ugovora za pružanje novih usluga
međusobnog povezivanja/pristupa mreži, koje nisu predmet ove Standardne ponude,
upućivanjem zahtjeva na adresu navedenu u Dodatku 3. ove Standardne ponude.

***3. Uvjeti za podnošenje
zahtjeva VIPnet-u za ostvarivanje međusobnog
povezivanja/pristupa mreži***

3.1.
Zahtjev za sklapanje Ugovora o međusobnom povezivanju/pristupu mreži imaju
pravo tražiti samo pravne osobe koje su ovlaštene za obavljanje javnih
telekomunikacijskih usluga temeljem primjenjivih propisa.

3.2.
Prigodom podnošenja zahtjeva za sklapanje Ugovora o međusobnom
povezivanju/pristupu mreži, zainteresirane strane obvezne su predočiti dokaze
koji dokazuju njihovo ovlaštenje za traženje međusobnog povezivanja/pristupa
mreži.

***4. Adresa za podnošenje
zahtjeva VIPnet-u za ostvarivanje međusobnog
povezivanja/pristupa mreži***

4.1.
Zahtjev za sklapanje Ugovora o međusobnom povezivanju/pristupu mreži upućuje se
na adresu navedenu u Dodatku 3. ove Standardne ponude.

***5. Sklapanje Ugovora o
međusobnom povezivanju/pristupu mreži***

5.1.
Na temelju podnesenog zahtjeva za sklapanje Ugovora o međusobnom
povezivanju/pristupu mreži podnositelj zahtjeva i VIPnet
će pregovarati u dobroj vjeri o sklapanju Ugovora o međusobnom
povezivanju/pristupu mreži.

5.2.
Ova Standardna ponuda ne predstavlja ponudu za sklapanje Ugovora o međusobnom
povezivanju/pristupu mreži, već samo poziv zainteresiranim stranama da podnesu
zahtjev za ostvarivanje međusobnog povezivanja/pristupa mreži pod uvjetima
objavljenim u ovoj Standardnoj ponudi.

5.3.
Uvjeti objavljeni u ovoj Standardnoj ponudi predstavljaju minimalne uvjete za
koje je VIPnet spreman preuzeti obvezu Ugovorom o
međusobnom povezivanju/pristupu mreži.

5.4.
Radi izbjegavanja sumnje, samim prihvatom ove Standardne ponude od druge strane
ne može nastati Ugovor o međusobnom povezivanju/pristupu mreži, već je potrebno
sklopiti i potpisati posebnu pisanu ispravu, te o istoj obavijestiti Hrvatsku
agenciju za telekomunikacije u skladu sa Zakonom o telekomunikacijama.

***6. Cjenik usluga
međusobnog povezivanja/pristupa mreži***

6.1.
VIPnet-ove standardne cijene usluga međusobnog
povezivanja/pristupa mreži utvrđene su u Dodatku 4. ove Standardne ponude.

***7. Obračun prometa, opći
uvjeti i način plaćanja***

7.1.
Standardni uvjeti i način plaćanja usluga međusobnog povezivanja utvrđeni su u
Dodatku 5. ove Standardne ponude.

7.2.
Ostali uvjeti plaćanja konačno će se utvrditi u Ugovoru o međusobnom povezivanju.

***8. Tehnički postupci***

8.1.
Tehničke norme za međusobno povezivanje, zakup vodova, planiranje, narudžbe i
drugi tehnički postupci utvrđeni su u Dodatku 6. ove Standardne ponude.

***9. Točke međusobnog
povezivanja***

9.1.
Međusobno povezivanje s VIPnet-ovom javnom
telekomunikacijskom mrežom na temelju Ugovora o međusobnom povezivanju bit će
moguće ostvariti na točkama za međusobno povezivanje utvrđenima u Dodatku 7.
ove Standardne ponude.

***10. Parametri kakvoće
usluge***

10.1.
Standardni parametri kakvoće usluge međusobnog povezivanja utvrđeni su u
Dodatku 8. ove Standardne ponude.

***11. Bitni uvjeti***

11.1.
VIPnet neće biti obvezan pružiti, odnosno bit će
ovlašten ograničiti međusobno povezivanje, u zakonom propisanim slučajevima,
odnosno zbog, uključujući, ali se ne ograničavajući, razloga temeljenih na
sljedećim osnovnim (bitnim) zahtjevima:

•
sigurnosti rada telekomunikacijske mreže;

•
održavanja cjelovitosti telekomunikacijske mreže;

•
sposobnosti međusobnog funkcioniranja telekomunikacijskih usluga i

•
zaštite podataka.

***12. Rješavanje sporova***

12.1.
Svi eventualni sporovi koji mogu nastati iz ove Standardne ponude prvenstveno
će se pokušati riješiti sporazumno, prijateljskim putem.

12.2.
U slučaju da se eventualni sporovi ne mogu riješiti sporazumno, prijateljskim
putem, strane mogu postupiti u skladu s primjenjivim zakonskim propisima.

***13. Povjerljivost i
poslovna tajna***

13.1.
Sva prepiska i pregovori učinjeni na temelju ove Standardne ponude smatrat će
se poslovnom tajnom. Strane takve korespondencije i pregovora se obvezuju da će
čuvati tajnost takvih podataka i da ih neće otkrivati niti jednoj trećoj
strani, osim u slučajevima kada se takvi podaci otkrivaju financijskim
institucijama i državnim tijelima sukladno primjenjivim hrvatskim zakonima ili
drugim važećim propisima, te kada je na otkrivanje takvih podataka strana
ovlaštena pisanim putem od druge strane koja je nositelj takvog podatka, pod
uvjetom da strana koja je nositelj takvog podatka takvo ovlaštenje neće
bezrazložno uskratiti.

***14. Intelektualno
vlasništvo***

14.1.
VIPnet i zainteresirana strana će, u skladu s
propisima koji reguliraju izume i tehničke inovacije radnika, neograničeno
koristiti izume svojih radnika i iste odmah prijaviti radi zaštite prava, u
onoj mjeri u kojoj se isti odnose na predmet ove Standardne ponude i nastanu
tijekom trajanja Ugovora o međusobnom povezivanju/pristupu mreži koji se budu
sklopili na temelju ove Standardne ponude.

14.2.
Ako radnici VIPnet-a i zainteresirane strane imaju
udjela u izumima (zajednički izum), tada i VIPnet i
zainteresirana strana imaju zajedničko pravo na izvedene izume, zajedno s
prijavljenim i dodijeljenim zaštitnim pravima na istima, a inače ta prava
pripadaju samo onoj strani čiji je izumitelj radnik (jedini izumitelj).

14.3.
Kod zajedničkih izuma, svaka strana je obvezna sudjelovati u prijavi izuma radi
zaštite prava ili će ustupiti bez naknade drugoj strani sva prava koja iz
navedenoga proizlaze.

***15. Odgovornost i
naknada štete***

15.1.
Strana koja uzrokuje štetu dužna je naknaditi tu štetu drugoj strani, osim kada
se dokaže da je šteta nastala bez njezine krivnje.

15.2.
Odgovornost za izmaklu dobit i izgubljene podatke
ograničena je na iznos od najviše 10.000.000,00 kuna po štetnom događaju, a u
svakom slučaju na najviše 50.000.000,00 kuna za svaku kalendarsku godinu u
kojoj je šteta pretrpljena, osim u slučaju da je šteta prouzročena namjerno ili
iz krajnje nepažnje, u kojem slučaju će strana odgovorna za štetu odgovarati
bez ograničenja.

15.3.
Za ostale slučajeve šteta (štete osobama, povreda intelektualnog vlasništva, itd.), odgovornost strana temelji se na zakonu. U svakom
slučaju, strane neće odgovarati za štetu nastalu zbog neispunjenja obveza, ako
takvo neispunjenje proizlazi iz okolnosti koje nisu bile pod kontrolom obiju
strana, poput više sile.

15.4.
VIPnet nije odgovoran za sadržaj koji prenosi kao
rezultat interkonekcije s drugim operatorom.

***16. Tumačenje pojmova***

16.1.
Svi pojmovi korišteni u ovoj Standardnoj ponudi odgovaraju pojmovima
definiranim u članku 7. Zakona o telekomunikacijama.

***17. Izmjene Standardne
ponude***

17.1.
VIPnet zadržava pravo promjene Standardne ponude u
skladu sa Zakonom o telekomunikacijama.

DODATAK 1.

DEFINICIJE POJMOVA

1. USLUGE MEĐUSOBNOG
POVEZIVANJA

1.1.
Terminacija – za primatelja, promet nastao u i poslan
iz pošiljateljeve javne telekomunikacijske mreže, a koji završava u javnoj
telekomunikacijskoj mreži primatelja.

1.2.
Nacionalni javni govorni poziv – govorni poziv generiran u javnoj pokretnoj ili
nepokretnoj telekomunikacijskoj mreži operatora u Republici Hrvatskoj.

2. USLUGE PRISTUPA MREŽI

Pristup
mreži – fizičko i logičko povezivanje terminalne i druge opreme na
telekomunikacijsku mreži ili dijelove te mreže, kao i fizičko i logičko
povezivanje jedne telekomunikacijske mreže s drugom telekomunikacijskom mrežom
ili njezinim dijelovima radi uporabe funkcija te mreže ili radi korištenja
uslugama koje se putem nje obavljaju.

3. ZAINTERESIRANA STRANA

Zainteresirana
strana – pravna osoba koja je ovlaštena za obavljanje javnih
telekomunikacijskih usluga temeljem primjenjivih propisa.

4. VIŠA SILA

Viša
sila – događaj izvan kontrole njime pogođene strane i nezavisan od njezine
volje, a koji pogođena strana nije mogla predvidjeti ili izbjeći poduzimanjem
odgovarajuće radnje koji utječe na izvršenje obveza jedne strane prema ovoj
Standardnoj ponudi.

5. ASR

ASR
ITU-T Preporuka E.425 definira da ASR predstavlja omjer između broja zauzeća
koji rezultiraju signalom odgovora i ukupnog broja zauzeća.

6. CLI

CLI
osnovna informacija sadržana u signalizacijskom sustavu koji identificira
stranu koja poziva.

7. TOČKA RAZGRANIČENJA

Točka
razgraničenja – fizička točka na Vodu za međusobno povezivanje na kojoj su obje
mreže međusobno povezane i kao takve predstavljaju granicu između područja
odgovornosti VIPnet-a i Operatora za međusobno
povezivanje.

8. INTERNA SEKCIJA

Interna
Sekcija – sastoji se od priključka komutacijskog sustava koji ima gateway funkcionalnost, unutrašnjih vodova i uređaja koji
zaključuju mrežu.

9. MEĐUSOBNO POVEZIVANJE

Međusobno
povezivanje – Pristup mreži kojom se postiže fizičko i logičko povezivanje
telekomunikacijskih mreža u svrhu pružanja izravne i neizravne komunikacije
korisnicima povezanim na različite mreže.

10. OPERATOR ZA
MEĐUSOBNO POVEZIVANJE

Operator
za međusobno povezivanje – Operator koji je, sukladno Zakonu o
telekomunikacijama, obvezan ponuditi, tj. ima pravo
zatražiti međusobno povezivanje između vlastite telekomunikacijske mreže i
telekomunikacijske mreže drugog operatora.

11. PRISTUPNE TOČKE

Pristupne
točke – Fizičko sučelje unutar VIPnet mreže na koje
se Vodovi za međusobno povezivanje mogu povezati.

12. UGOVOR O MEĐUSOBNOM
POVEZIVANJU

Ugovor
o međusobnom povezivanju – Ugovor sklopljen između VIPnet-a
i Operatora za međusobno povezivanje koji opisuje posebice tehničke uvjete,
operativne uvjete, naplatu, planiranje i financijske uvjete za Međusobno
povezivanje između VIPnet-aa
i Operatora za međusobno povezivanje i omogućavanje Međusobnog povezivanja
između VIPnet mreže i Operatora za međusobno
povezivanje.

13. VOD ZA MEĐUSOBNO
POVEZIVANJE

Vod
za međusobno povezivanje – Vod između VIPnet-ove
Pristupne točke i Pristupne točke Operatora za međusobno povezivanje. Taj vod
može biti jednosmjeran ili dvosmjeran, zavisno od zahtjeva prometa Operatora za
međusobno povezivanje te može uključivati interne sekcije sukladno potrebi.

DODATAK 2.

OPIS USLUGA ZA MEĐUSOBNO
POVEZIVANJE I PRISTUP MREŽI KOJE NUDI VIPnet

1. OPIS USLUGA ZA
MEĐUSOBNO POVEZIVANJEKOJE NUDI VIPnet

1.1.
Ova Standardna ponuda odnosi se na VIPnet-ovu uslugu terminacije nacionalnih javnih govornih poziva nastalih u i
poslanih iz drugih pokretnih ili nepokretnih javnih telekomunikacijskih mreža u
Republici Hrvatskoj u svoju pokretnu javnu telekomunikacijsku mrežu.

2. OPIS USLUGA PRISTUPA
MREŽI KOJE NUDI VIPnet

2.1.
Ova Standardna ponuda u dijelovima gdje je to izrijekom rečeno odnosi se na VIPnetove sljedeće usluge pristupa mreži:

2.1.1.
Uporaba infrastrukture za slanje i primanje SMS poruka

2.1.2.
Uporaba sustava za naplatu s autorizacijom putem mPIN-a

DODATAK 3.

ADRESA NA KOJU SE
UPUĆUJE ZAHTJEV ZA SKLAPANJE UGOVORA O MEĐUSOBNOM POVEZIVANJU/PRISTUPU MREŽI

VIPnet d.o.o.

N/r
predsjednika Uprave

Iblerov trg 10

HR-10
000 Zagreb

DODATAK 4.

CJENIK USLUGA MEĐUSOBNOG
POVEZIVANJA/PRISTUPA MREŽI

1. CJENIK USLUGA
MEĐUSOBNOG POVEZIVANJA

1.1.
Usluga terminacije Nacionalnih govornih poziva iz
pokretnih ili nepokretnih javnih telekomunikacijskih mreža u Republici
Hrvatskoj u pokretnu javnu telekomunikacijsku mrežu VIPnet-a
pružat će se temeljem sklopljenog ugovora o međusobnom povezivanju prema
cijenama utvrđenima u Tablici 1. ovog Dodatka.

Tablica
1.

|  |  |
| --- | --- |
| Vrsta prometa | Terminal HRK/min |
| Terminacija nacionalnih javnih govornih poziva – Govorni pozivi generirani u javnoj pokretnoj ili nepokretnoj telekomunikacijskoj mreži operatora u Republici Hrvatskoj koji terminiraju u GSM Mreži |  |
| 07 – 16 sati | 0,90\* |
| 16 – 22 sati | 0,90\* |
| 22 – 07 sati radnim danom, nedjeljom i državnim blagdanom | 0,45\* |

\* – Cijene u
Tablici 1. su izražene bez PDV-a.

2. CJENIK USLUGA
PRISTUPA MREŽI

2.1.
Cijene uporabe VIPnet-ove infrastrukture za slanje i
primanje SMS poruka (cijene su izražene bez PDV-a)

Tablica
2.

|  |  |  |  |
| --- | --- | --- | --- |
| Mjesečna naknada\* | 2000 kn | 4000 kn | 9000 kn |
| Uporaba infrastruk­ture \*\* | Broj poslanih SMS poruka | | Cijena po poslanoj poruci |
| <30.000 poruka | | 0,33 kn |
| 30.001-100.000 poruka | | 0,25 kn |
| >100.001 poruka | | 0,22 kn |

\* – Iznos
mjesečne naknade ovisi o vrsti numeracije koja se koristi za obavljanje usluge

\*\* – Cijena
se formira prema broju poslanih SMS poruka mjesečno

2.2.
Cijene uporabe sustava za naplatu s autorizacijom putem mPIN-a

Cijene
su kako je navedno u Tablici 2., uz dodatak provizije
koja se određuje na pojedinačnoj osnovi i utvrđuje ugovorom o pristupu mreži.

DODATAK 5.

OBRAČUN PROMETA, OPĆI UVJETII
NAČIN PLAĆANJA

***1. Obračun prometa***

*1.1. Obveza registriranja/parametri registracije prometa*

Svaka
strana registrira svoj odlazni i/ili dolazni promet, uključujući svako
odredište i svaki izvršeni prijenos. Registracija količine prometa počinje prvog
dana svakog mjeseca u 00:00 sati.

Temelj
uzajamne kontrole obračunavanja i samog obračunavanja je kumulirano vrijeme
između vrijednosti »odziv« i »prekid«. U slučaju iznimno male ASR –
vrijednosti, dogovorit će se privremeno korištenje kumuliranog vremena između
vrijednosti »zauzeće« i »prekid«.

Promjene
tarifa stupaju na snagu u trenutku (sekundi) promjene.

*1.2. Veze koje se obračunavaju*

Obračunavaju
se isključivo ostvarene veze. Naknade za vezu koje jedna strana nije uspjela
naplatiti ne utječu na obvezu plaćanja naknade za usluge drugoj strani.

*1.3. Registracija prometa i ispostavljanje računa*

Registracija
prometa za osnovne i dodatne interkonekcijske usluge
bit će obveza Pošiljatelja. Pošiljatelj je odgovoran izmjenjivati promet kako
je navedeno u ovoj Standardnoj ponudi. Ako Pošiljatelj, unatoč ovoj odredbi,
odašilje promet Primatelju koji nije naveden u uslugama, Primatelj ima pravo na
naknadu temeljem službenog cjenika Primatelja za stvarnu uslugu.

Svi
računi bit će izraženi u kunama.

Pošiljatelj
šalje podatke o prometu upućenom primatelju najkasnije do 17. u mjesecu za
prethodni mjesec, u materijaliziranom i elektroničkom obliku.

Primatelj
provjerava podatke o prometu primljene od Pošiljatelja prema svojim vlastitim
podacima i izdaje račun u skladu s primljenim prometom. Podaci na kojima
Primatelj temelji račun prilažu se uz račun.

U
slučaju da se iznos na računu za usluge razlikuje od podataka druge strane,
primjenjuje se postupak iz točke 1.11. ovog Dodatka.

*1.4. Specifikacija računa, sadržaj računa i razdoblje
izdavanja računa*

Strane
svaka za sebe iskazuju naknade za interkonekcijske
usluge i naknade za Dodatne usluge u svojim poslovnim knjigama.

Računi
za naknade za interkonekcijske usluge i za naknade za
Dodatne usluge moraju u svakom slučaju, osim općih uvjeta za ispravnost računa
za akontaciju poreza, sadržavati i sljedeće podatke:

(i)         datum računa;

(ii)        šifra kupca, koju svaka strana daje
drugoj kao jedinstveni obračunski broj, i relevantni broj (žiro) računa.

Računi
za naknade za interkonekcijske usluge moraju za
obračunsko razdoblje sadržavati:

(i)         količinu prometa;

(ii)        ukupni broj ostvarenih veza;

(iii)       ukupnu naknadu za navedeno.

Računi
za ostale naknade za Dodatne usluge moraju sadržavati i sljedeće podatke:

(i)         razdoblje usluge;

(ii)        jedinične cijene, i

(iii)       ukupnu naknadu.

Zakonske
zatezne kamate iskazuju se na zasebnim računima koji moraju posebno sadržavati
i sljedeće podatke:

(i)         datum računa;

(ii)        šifru kupca;

(iii)       broj relevantnog računa;

(iv)       datum izdavanja nepodmirenog računa, na
temelju kojeg se obračunavaju zatezne kamate;

(v)        nepodmireni iznos;

(vi)       obračunatu kamatu, i

(vii)      obračunatu zateznu kamatu.

Kod
obračuna, troškovi promjene usmjeravanja moraju biti specificirani detaljnim
dokazima.

*1.5. Ekstrapolacija u slučaju neutvrdivog
iznosa*

U
svrhu utvrđivanja iznosa računa za naknadu za usluge, iznos kojega se ne može
ni približno odrediti primjenom svih pomoćnih sredstava koja su na raspolaganju
drugoj strani, primijenit će se ekstrapoliranje putem
linearne regresije.

*1.6. Izdavanje računa*

1.6.1. Naknada za usluge

Svaka
strana izdaje mjesečni račun za sve dužne iznose i dostavlja ga drugoj strani.
Računi se također posebno dostavljaju u elektroničkom obliku u najkraćem
mogućem roku. Računi za prethodni mjesec izdaju se najkasnije do 20. tekućeg
mjeseca, osim u slučaju da strane odrede drugačije.

1.6.2. Druge naknade

Izdavanje
računa za ostale naknade uslijedit će po izvršenju, ako je moguće: za trajne
naknade po isteku relevantnog mjeseca, kod jednokratnih naknada po isporuci, tj. za usluge po pružanju usluge od druge strane. U slučaju
da preuzimanje ne počne najkasnije četiri tjedna nakon datuma stavljanja na
raspolaganje i ne završi u primjerenom roku, smatrat će se da je preuzimanje
izvršeno.

*1.7. Zaračunato vrijeme*

Vrijeme
koje se obračunava za svaki poziv je »vrijeme razgovora« u skladu s odjeljkom
1.2.2 CCITT preporuka D.150 (verzija Mar del Plata,
1968; izmijenjeno i dopunjeno u Melbournu 1988).

Ukupno
zaračunato vrijeme po kalendarskom mjesecu izračunava se zbrajanjem ukupnog
broja sekundi za sve pozive tijekom relevantnog razdoblja za relevantnu uslugu.

*1.8. Obračunsko razdoblje*

Obračunsko
razdoblje za naknade za usluge je kalendarski mjesec. Ako ovom Standardnom
ponudom ili u pojedinačnom slučaju nije određeno drugačije, to obračunsko
razdoblje vrijedi za sve naknade, osim za jednokratne uplate drugih naknada
temeljem točke 4.2. ovog Dodatka.

*1.9. Dospijeće*

Izdani
računi dospijevaju u roku od 30 dana od datuma računa.

*1.10. Zatezna kamata*

U
slučaju kašnjenja u plaćanju, zaračunavaju se zakonske zatezne kamate.

*1.11. Odstupanja u iznosima*

U
slučaju da se iznos na računu za interkonekcijske
usluge i Dodatne usluge razlikuje od podataka druge strane, primjenjuje se
sljedeće:

Strana
koja je izdala račun izvješćuje se pisanim putem o odstupanju, najkasnije 5
dana prije dospijeća spornog računa, da druga strana namjerava osporiti račun,
uz predočenje dokaza o odstupanju. Ako odstupanje prelazi 3% mjesečne količine,
primjenjuje se sljedeći postupak:

Iznos
računa koji nije osporen plaća se po dospijeću. Do rješavanja spora odgađa se
plaćanje samo onog dijela računa koji je sporan.

Strana
koja izdaje račun će:

•
u roku od 3 radna dana od primitka obavijesti o osporavanju kako je navedena
ovom točkom, potvrditi primitak navedene obavijesti; i

•
izvršiti odgovarajuću istragu osporavanog dijela računa u roku od 10 radnih
dana po primitku obavijesti o osporavanju računa (dalje u tekstu »Istraga 1.
razine«).

Ako
se spor nakon Istrage 1. razine ne riješi na način koji je zadovoljavajući za
obje Strane u roku od deset radnih dana od dana primitka obavijesti o
osporavanju računa, Strane će, u roku od sljedećih 10 radnih dana, razmijeniti
sljedeće informacije koje pokrivaju sporno razdoblje:

•
ukupan promet za svaki dan, za svaki relevantni MSC za sporno obračunsko
razdoblje. (dalje u tekstu »Istraga 2. razine«)

Ako
se spor ne razriješi na način koji je zadovoljavajući za obje Strane u roku od
20 radnih dana od dana primitka obavijesti o osporavanju, strane će razmijeniti
detaljne zapise poziva (CDR-ove) za relevantni sporni promet u dogovorenom
formatu (dalje u tekstu »Istraga 3. razine«). Razmjena CDR-ova će pokrivati
razdoblje spornog računa. U slučaju da je količina CDR-ova prevelika za
jednostavnu razmjenu, strane mogu dogovoriti razmjenu CDR-ova samo za dio
spornog obračunskog razdoblja.

Strane
će koristiti gore navedeni postupak rješavanja sporova, kada god je to moguće,
a strane se mogu pisanim putem sporazumjeti o produženju gore navedenih rokova.

U
slučaju da se spor ne može riješiti nakon Istrage 3. razine, sporni dio računa
će se odrediti u skladu s postupkom opisanim u točci 1.5. (primijenit će se ekstrapoliranje putem linearne regresije).

*1.12. Porez na dodanu vrijednost*

Naknade
se uvijek obračunavaju (osim kada je izrijekom navedeno drugačije) u kunama kao
neto vrijednosti, koje ne uključuju porez na dodanu vrijednost.

*1.13. Obveza plaćanja i obračunavanja*

Izračun
naknada koje VIPnet ima platiti u konkretnom slučaju
obavlja Operator za međusobno povezivanje. Izračun naknada koje ima platiti
Operator za međusobno povezivanje obavlja VIPnet.

DODATAK 6.

TEHNIČKI POSTUPCI

***1. Planiranje i narudžbe
kapaciteta***

*1.1. Planiranje kapaciteta*

Strane
će održavati polugodišnje sastanke za planiranje u svezi s planiranom
instalacijom, odnosno proširenjem kapaciteta fizičkih veza međusobnog
povezivanja. Svaka od strana može sazvati navedene sastanke za planiranje prema
potrebi, strane također mogu sazvati dodatne sastanke za planiranje.

Na
navedenim sastancima za planiranje raspravljat će se o potrebnim novim vezama i
proširenim kapacitetima za jednogodišnje plansko razdoblje uz njihovo
privremeno utvrđivanje, zajedno s rokovima za njihovo stavljanje na raspolaganje,
a navest će se i procjene za sljedeće dvije godine.

Obveza
s osnove naknade nastaje s konačno utvrđenim terminom stavljanja na
raspolaganje, ali ne prije stvarnog stavljanja na raspolaganje na točki interkonekcije (MPT).

Strane
se obvezuju navedeno proširenje planske osnove potvrditi u roku od 2 tjedna s
naznakom mogućeg termina stavljanja na raspolaganje.

Operator
za međusobno povezivanje odgovoran je za dimenzioniranje, naručivanje, zaštitu
i plaćanje Voda za međusobno povezivanje potrebnog za spajanje na Pristupne
točke VIPnet-a i prijenos prometa Operatora za
međusobno povezivanje koji se terminira u VIPnet
mreži.

Sukladno
rečenom u petom odjeljku ove točke, VIPnet nije
odgovoran za neodgovarajuće dimenzioniranje Voda za međusobno povezivanje i
Operator za međusobno povezivanje poduzima dimenzioniranje međusobnog
povezivanja s projektnim ciljem blokiranja od 1% tijekom glavnog prometnog
sata.

Operator
za međusobno povezivanje će na godišnjoj osnovi predavati VIPnetu
planove proširenja infrastrukture. VIPnet će
potvrditi planove najkasnije 2 tjedna po njihovom primitku.

Kako
bi pregovarački proces mogao započeti, Operator za međusobno povezivanje mora
predati VIPnetu sljedeće dokumente:

•
specifikaciju traženih funkcionalnosti,

•
popis opreme Operatora za međusobno povezivanje (hardware
i software) koja je važna za definiranje parametara
međusobnog povezivanja,

•
svaki drugi dokument koji bi VIPnet mogao tražiti.

Nakon
što primi gore navedene dokumente, VIPnet će
obavijestiti Operatora za međusobno povezivanje o njihovom primitku te će
sukladno zajedničkom dogovoru započeti s pregovorima.

1.1.1. Planiranje
kapaciteta za govorni promet

Tri
mjeseca prije inicijalne uspostave međusobnog povezivanja Operator za međusobno
povezivanje će dostaviti predviđene podatke o prometu za početnu fazu kao i
plan razvoja za najmanje jednu godinu unaprijed. Predviđeni podaci o prometu će
iskazivati količinu prometa (u minutama po mjesecu) i teret prometa za glavni
prometni sat (u Erlanzima za svaki mjesec).

Podatke
o prometu koje Operator za međusobno povezivanje dostavlja VIPnet-u,
VIPnet će čuvati u tajnosti, te će biti korišteni
samo u svrhu planiranja resursa VIPnet mreže
potrebnih za upravljanje prometom međusobnog povezivanja s očekivanom kakvoćom.

Uzimajući
u obzir VIPnetovu tehničku arhitekturu međusobnog
povezivanja i podatke o predviđenom prometu koje je dao Operator za međusobno
povezivanje, obje Strane trebaju dogovoriti konačne podatke o prometu.

Konačni
podaci o prometu činiti će osnovu za planiranje broja Pristupnih točaka.

Na
osnovi konačnih podataka o prometu VIPnet i Operator
će za međusobno povezivanje dogovoriti količinu prometa posebno za svaku
Pristupnu točku. Kapacitet potreban za rukovanje dogovorenim prometom proizlazi
iz konačnih podataka o prometu.

Broj
potrebnih E1 vodova i tromjesečje u kojem će se
provesti naručivanje (ili prestanak ako je primjenjivo) biti će zajednički
dogovoreno.

Nakon
inicijalne uspostave međusobnog povezivanja VIPnet i
Operator će za međusobno povezivanje razmijeniti predviđene podatke o prometu
svakih šest mjeseci (izraženo u minutama i Erlanzima),
za razdoblje od šest mjeseci unaprijed.

Detaljan
plan usmjeravanja prometa koji će pokrivati usmjeravanje prometa u slučaju
kvara, u slučaju preopterećenja i ostali specifični podaci o usmjeravanju
prometa bit će definirani i opisani u Ugovoru o međusobnom povezivanju.

1.1.2. Planiranje
kapaciteta za signalizacijski promet

Za
planiranje kapaciteta signalizacijskog prometa primjenjuje se ista procedura
kao što je opisana za planiranje govornog prometa.

Predviđeni
podaci o signalizacijskom prometu sadržavat će samo opterećenost
signalizacijskog prometa tijekom glavnog prometnog sata (u Erlanzima
za svaki mjesec) kao što je opisano u dokumentu ETSI ETS 300 008.

*1.2. Narudžbe*

Kod
izdavanja narudžbe, općenito se primjenjuju sljedeća pravila:

1.2.1. Troškovnik

U
slučaju da jedna strana zatraži pisanim putem od druge pružanje usluge, koja se
mora točno definirati, a koja nije definirana ovom Standardnom ponudom, niti je
za nju određena cijena, ali koja je nužna za izvršavanje odredaba ove
Standardne ponude, tada je druga strana dužna pisanim putem dostaviti
troškovnik za izvršenje naloga, npr. na osnovi
okvirnih količina i cijena (cijena po satu, jedinične cijene, itd.). Navedeni troškovnik je druga strana obvezna
dostaviti u roku od 2 tjedna po primitku zahtjeva.

1.2.2. Izdavanje
narudžbe

Moguće
izdavanje naloga uslijedit će u primjerenom roku, pisanim putem, uz pozivanje
na primljeni troškovnik.

Kada
se u okviru pružanja usluga (izvršenje naloga) temeljem primljenog naloga uoče
odstupanja od očekivanih ukupnih troškova, koja prelaze 10% ukupnog troška iz
troškovnika, strana koja pruža uslugu dužna je izvijestiti stranu koja prima
uslugu, te ishoditi suglasnost u pisanom obliku prije izvršavanja naloga.

***2. Naknada troškova i
ostali troškovi***

Ako
jedna strana treba koristiti usluge druge strane, koje slijede temeljem
»naknade troškova« ili kojima inače nije utvrđena cijena, a za koje nema ni
primjenjivih paušalnih naknada, ali koje su nužne za izvršavanje ove Standardme ponude, primjenjivat će se sljedeće:

*2.1. Nalozi*

Ako
se izdaju nalozi, oni će se izvršiti u skladu s pravilima o izdavanju narudžbe
iz točke 1.2.

*2.2. Troškovi*

Usluge
te vrste Operator i VIPnet mogu obračunavati kao
jednokratne druge naknade temeljem važećih obračunskih cijena.

*2.3. Druge mjere*

Druge
mjere koje bilo koja strana može zahtijevati u mreži, kao rezultat interkonekcije, platit će ona strana koja zahtijeva takve
mjere, pod uvjetom da su obje strane suglasne o primjeni takvih mjera.

Strana
koja primjenjuje mjere obavijestit će drugu stranu o cijeni takvih mjera u roku
od mjesec dana od dana kada je primila zahtjev strane koja zahtijeva takvu
obavijest. Ako zahtjev nije predan, obavijest o cijeni pružit će se prije
početka primjene mjera.

***3. Tehnička suradnja***

Tijekom
suradnje strana na obostranu korist, strane će posebice surađivati na tehničkim
pitanjima, s ciljem osiguravanja visoke kvalitete i visoke raspoloživosti
krajnjim korisnicima obiju strana, kao i s ciljem osiguravanja međusobnog
funkcioniranja usluga.

*3.1. Instaliranje, rad i održavanje*

Svaka
strana je odgovorna za instalaciju, rad i održavanje sustava na vlastitom
teritoriju do granica mreža ili točaka interkonekcije.
Strane mogu preuzeti odgovornost za instalaciju, rad i održavanje sustava na
području odgovornosti drugog operatera, što će biti predmetom zasebnog ugovora.

*3.2. Povezivanje telekomunikacijskih mrežai
usmjeravanje prometa*

Povezivanje
telekomunikacijskih mreža i usmjeravanje prometa izvršit će se kako je opisano
u Dodatku 7. Svaka je strana odgovorna za i brine se o svom odlaznom prometu.

*3.3. Ispitivanje međusobnog funkcioniranja*

Ispitivanje
međusobnog funkcioniranja usluga i provjera stabilnosti međusobnog povezivanja
u stvarnim mrežnim uvjetima provest će se prigodom prvog međusobnog povezivanja
mreža. Osnovu za ispitivanje međusobnog funkcioniranja čine preporuke Q.78(x).
Iz provedbe navedenoga neće proizlaziti nikakvo međusobno zaračunavanje
troškova.

DODATAK 7.

TOČKE MEĐUSOBNOG
POVEZIVANJAI NAČIN USMJERAVANJA PROMETA

1. TEHNIČKA ARHITEKTURA
I TEHNIČKI ZAHTJEVI ZA MEĐUSOBNO POVEZIVANJE S VIPNET-ovom MREŽOM

Operator
za međusobno povezivanje će surađivati u tehničkim pitanjima kako bi se
osigurala najbolja kakvoća i visoka dostupnost usluga krajnjim korisnicima obje
Strane kao i interoperabilnost tih usluga, na
obostranu korist.

**1.1. Tehnička arhitektura Međusobnog povezivanja**

Međusobno
povezivanje između VIPneta i Operatora za međusobno
povezivanje treba biti ostvareno putem veze između dvije Pristupne točke, jedne
locirane u VIPnet mreži i druge locirane u mreži
Operatora za međusobno povezivanje. Dvije Pristupne točke su povezane putem
Voda za međusobno povezivanje (vidi sliku 1). Vod za međusobno povezivanje se
sastoji od određenog broja E1 (2Mbps) vodova.

![](dodatni/355750.gif)

*Slika 1*. Shema međusobnog povezivanja

1.1.1. Točka
razgraničenja

Točka
razgraničenja je locirana na Vodu za međusobno povezivanje. To je fizička točka
na kojoj su obje mreže međusobno povezane i kao takva predstavlja granicu gdje
prestaje odgovornost VIPnet-a. Njena lokacija može
varirati u zavisnosti od korištenog sučelja.

U
slučaju E1 i E3 (34 Mbps) sučelja, Točka razgraničenja je locirana na Digital Distributed Frame (DDF), konektorima gdje završavaju prijenosni
sustavi.

U
slučaju zahtjeva za drugim sučeljem, VIPnet može dati
ili STM1 (155 Mbps) sučelje
koje će biti locirano na Optical Distribution
Frame (ODF), optički konektor na kojem terminira
optički »pig-tail« (vidi
sliku 2).

![](dodatni/355751.gif)

*Slika 2*. Arhitektura međusobnog povezivanja

1.1.2. Pristupne točke
VIPnet-a

U
svrhu međusobnog povezivanja, VIPnet ima nekoliko
mogućih Pristupnih točaka.

Međusobno
povezivanje prema VIPnet mreži moguće je samo na
Pristupnim točkama koje je definirao VIPnet. Te
Pristupne točke su definirane sukladno specifičnostima topologije VIPnet mreže i u pot­punosti ih
kontrolira VIPnet.

U
VIPnet mreži se upotrebljava interna sekcija za
povezivanje Pristupne točke VIPnet-a s VIPnet GMSC.

Sva
E1 sučelja od GMSC su povezana na DDF, koji je dio
interne sekcije i u vlasništvu je VIPnet-a (vidi
sliku 2).

VIPnet i Operator za međusobno povezivanje će
zajednički proučiti Pristupne točke Operatora za međusobno povezivanje na
kojima Operator za međusobno povezivanje može povezati svoju mrežu radi
identifikacije tehničkih i ekonomskih izvedivosti.

Pristupne točke za
govorni promet

Za
razmjenu podataka o govornom prometu, Međusobno povezivanje je moguće samo
korištenjem sljedećih pristupnih točki za govorni promet:

|  |  |  |
| --- | --- | --- |
| Zagreb (TSC/GMSC ZG), | ZAGREB | Žitnjak b.b. |
| Split (TSC/GMSC ST) | SPLIT | Lička 12 |

TSC/GMSC
ZG i TSC/GMSC ST djeluju kao par pristupnih točki za govorni promet za cijelu VIPnet mrežu i veza na njih je moguća samo u načinu rada podjele
opterećenja (50% od dolaznog govornog prometa mora biti usmjerene putem
TSC/GMSC ZG i 50% prometa putem TSC/GMSC ST).

Pristupne točke za
signalizacijski promet

Za
razmjenu signalizacijskog prometa (SCCP), Međusobno povezivanje je moguće samo korištenjem
sljedećih pristupnih točki za signalizacijski promet:

|  |  |  |
| --- | --- | --- |
| Zagreb (TSC/GMSC ZG), | ZAGREB | Žitnjak b.b. |
| Split (TSC/GMSC ST) | SPLIT | Lička 12 |

Veza
na pristupne točke je podložna tehničkim, ekonomskim i operativnim studijama izvedivosti
koju će zajednički provoditi VIPnet i Operator za
međusobno povezivanje.

**1.2. Tehnički zahtjevi**

1.2.1. Fizička sučelja

Točka
razgraničenja je definirana kao granica između domena odgovornosti i vlasništva
VIPneta i Operatora za međusobno povezivanje.

Obično,
VIPnetova odgovornost počinje s konektorom DDF-a koji
povezuje kraj Voda s opremom prijenosnog sustava u vlasništvu davatelja usluge
zakupa vodova ili Operatora za međusobno povezivanje.

U
slučaju da Operator za međusobno povezivanje koristi vlastite transmisijske
sustave, odgovornost VIPneta završava s optičkim SC
konektorom na ODF na kojem terminira optički »pig-tail«.

U
svakom drugom slučaju, VIPnet i Operator za međusobno
povezivanje mogu dogovoriti i drukčije granice odgovornosti.

1.2.2. Električne
karakteristike E1 sučelja

Električne
karakteristike E1 sučelja moraju biti u skladu s
ITU-T Preporukom G.703.

Za
vezu opreme prijenosnog sustava i DDF-a, definiran je koaksijalni kabel sa
impedancijom od 75 Ohma.

Zaštitni
sloj na kablu trebao bi biti uzemljen putem DDF-a.

1.2.3. Električne
karakteristike E3 sučelja

Električne
karakteristike E3 sučelja moraju biti u skladu s
ITU-T Preporukom G.703/Slika 17.

Za
vezu opreme prijenosnog sustava i DDF-a, definiran je koaksijalni kabel sa
impedancijom od 75 Ohma.

Zaštitni
sloj na kablu trebao bi biti uzemljen putem DDF-a.

Maksimalno
gušenje između opreme davatelja usluge zakupa vodova ili opreme Operatora za
međusobno povezivanje i VIPnet opreme ne bi smio
prelaziti 12 dB, mjereno na 17184 kHz.

Maksimalan
peak-to-peak jitter na izlaznom otvoru mora biti u skladu s ITU-T
Preporukom G.823/5.1.

1.2.4. Karakteristike STM1 sučelja

Električne
karakteristike STM1 sučelja moraju biti u skladu sa
ITU-T Preporukom G.703/Slike 22 i 23.

Za
vezu opreme prijenosnog sustava i DDF-a, definiran je koaksijalni kabel s
impedancijom od 75 Ohma.

Zaštitni
sloj na kablu trebao bi biti uzemljen putem DDF-a.

Maksimalno
gušenje između opreme davatelja usluge zakupa vodova ili opreme Operatora za
međusobno povezivanje i VIPnet opreme ne bi smio
prelaziti 12,7 dB, mjereno na 78 MHz.

Maksimalan
peak-to-peak jitter na izlaznom otvoru mora biti u skladu sa ITU-T
Preporukom G.825/5.1.

Karakteristike
optičkog STM1 sučelja, bilo S-1.1 ili L-1.2, optički
signal međusobnog povezivanja mora ispuniti zahtjevnu masku iz ITU-T Preporuke
G.957/Slika 2.

Minimalni
optički povratni gubici kabela S, uključujući bilo koji konektor, moraju biti u
skladu s ITU-T Preporukom G.957 (06/99).

tyle='font-size:12.0pt;font-family:"Times New Roman"'>Maksimalan
izlazni jitter bit će izmjeren sukladno ITU-T
Preporuci G.813 i zadovoljit će zahtjeve iz ITU-T Preporuke G.813/Tablica 6.

1.2.5. Protokoli

U
svrhu uspostave međusobnog povezivanja s Operatorom za međusobno povezivanje i
podrške prometa međusobnog povezivanja, mora se koristiti ITU-T signalizacijsko
sučelje br. 7.

Osnovni
standardi za ovo sučelje su:

MTP:   ITU-T preporuke Q.701 (1993), Q.702 (1998),
Q.703 (1996), Q.704 (1996), Q.705 (1993), Q.706 (03/1993), Q.707 (1998);

ISUP:   ISUP verzija 2 (bijela knjiga): ITU-T preporuke
Q.761 (1993), Q.762 (1993), Q.763 (1993), Q.764 (1993), Q.850 (1998) i ETSI GSM
09.12 »Primjena ISUP verzije 2 za ISDN-PLMN (GSM) signalizacijsko sučelje«;

SCCP: ITU-T preporuke Q.711, Q.712, Q.713, Q. 714 i
Q.716 (bijela knjiga).

Detaljne
tehničke specifikacije uključujući specifične izuzetke bit će definirani i
opisani u Ugovoru o međusobnom povezivanju.

1.2.6. Odjeljivanje
mreža

SIGNALIZACIJA

Međusobno
povezivanje između VIPnet mreže i mreže Operatora za
međusobno povezivanje mora se izvršiti korištenjem signalizacijske mreže s
mrežnim indikatorom namještenom na nat1 (NI=NAT1).

Unutar
mreže Operatora za međusobno povezivanje drugi mrežni indikator bit će korišten
radi uspostave mrežnog odjeljivanja signalizacijske razine.

OPTEREĆENJE SIGNALIZACIJSKE
MREŽE

Maksimalno
opterećenje signalizacijskog voda (definicija iz ETSI ETS 300 008, 6.1.1) u oba
smjera ne smije prijeći 0,2 Erlanga tijekom glavnog
prometnog sata.

1.2.7. Sinkronizacija

VIPnet mreža je sinkronizirana u skladu s
odgovarajućim ITU-T Preporukama (G.811, G.812).

Kako
bi se osigurala prihvatljiva kakvoća Vodova za međusobno povezivanje, mreža
Operatora za međusobno povezivanje bi također trebala biti sinkronizirana u
skladu s navedenim ITU-T Preporukama.

1.2.8. Testovi

INICIJALNO MEĐUSOBNO
POVEZIVANJE

Tijekom
inicijalnog Međusobnog povezivanja VIPnet mreže i
mreže Operatora za međusobno povezivanje, procedure testova interoperabilnosti
bit će implementirane za svu tehničku opremu (vrsta sustava) koju je Operator
za međusobno povezivanje instalirao za korištenje na pristupnoj točki.

Svrha
testiranja je potvrditi da je tehnička oprema Operatora za međusobno
povezivanje međusobno povezana preko Voda za međusobno povezivanje u skladu s
dogovorenim specifikacijama međunarodno priznatih standarda, pomoću procedure interoperabilnih testova. VIPnet
i Operator za međusobno povezivanje će u jednakoj mjeri biti uključeni u
implementaciju testne procedure.

MODIFIKACIJE HARDVERA I
SOFTVERA

Testovi
interoperabilnosti provodit će se u slučaju značajnih
modifikacija hardware-a opreme pristupnih točki
vezanih uz sučelje.

Posebice
uvođenje novih sustava koji još nisu testirani prilikom inicijalnog međusobnog
povezivanja mreža (različiti proizvođači, vrste sustava, verzija sustava)
zahtijeva potpunu implementaciju niže opisanih procedura.

Naknadni
testovi interoperabilnosti provodit će se u slučaju
značajnih modifikacija softvera  na
opremi pristupnih točki koje će utjecati na proces poziva, kontrolu dodatnih
usluga ili bilježenje podataka o naplati, pod uvjetom da se modifikacije odnose
na sučelje.

Testovi
interoperabilnosti bi u osnovi trebali provjeriti da
nema oštećenja i da je funkcionalnost sučelja održana.

PROŠIRENJE OPSEGA
MEĐUSOBNOG POVEZIVANJA

Ako
se opseg međusobnog povezivanja dogovoren između VIPnet
i Operatora za međusobno povezivanje treba proširiti uključivanjem novih
funkcionalnosti međusobnog povezivanja koje su važne za signalizaciju na
pristupnoj točki za signalizacijski promet, tada će testovi interoperabilnosti
biti provođeni za novu funkcionalnost međusobnog povezivanja.

TESTOVI
INTEROPERABILNOSTI

VIPnet i Operator za međusobno povezivanje će
zajednički pregledati opreti opremu za mo povezivanje radi usklađivanja s
međunarodnim preporukama i normama ITU-a i ETSI-ja. Trenutni popisi testova za usklađenje/potvrđivanje
i testiranje kompatibilnosti koje je definirao ITU će sačinjavati osnovu za sve
testove interoperabilnosti:

Message Transfer Part Level 2 (MTP L2): ITU T Preporuka
Q.781,

Message Transfer Part Level 3 (MTP L3): ITU T Preporuka
Q.782,

ISDN
User Part, Basic Call (ISUP): ITU T
Preporuka Q.784.1,

ISDN
User Part, Supplementary Services (ISUP):
ITU T Preporuka Q.788.

Računovodstveno
testiranje i CDR testiranje je također potrebno. Detaljan opis procedure pripreme
testova, izvještaj o usklađenosti testa, sustavni podaci potrebni za
izvršavanje testova, kriteriji izbora, plan implementacije testa, procedura
izvješćivanja o kvarovima bit će definirane i opisane u Ugovoru o međusobnom
povezivanju.

DODATAK 8.

KAKVOĆA USLUGE

***1. Razmjena ASR
parametara***

Obje
strane će razmjenjivati podatke za ASR parametre (definicija odnosa između
odziva i zauzeća prema ITU-T preporuci E.411).

***2. Obveza prosljeđivanja
CLI-a***

Svaka
je strana obvezna proslijediti CLI drugoj strani u neizmijenjenom originalnom
obliku.

***3. Raspoloživost***

Raspoloživost
veza temeljem međusobnog povezivanja utvrdit će se na osnovi ITU-T preporuke
M.1016. Ako nije određeno drugačije, razdoblje promatranja raspoloživosti bit
će kalendarska godina (12 mjeseci predstavlja 8.760 sati u prosjeku). Ocjena
raspoloživosti veze temeljem međusobnog povezivanja obuhvaća sve komponente
iste.

Neraspoloživost
veza temeljem međusobnog povezivanja dokazuje se putem dojava smetnji, koje se
razmjenjuju između utvrđenih središnjih dojavnih mjesta strana.

Prosječna
raspoloživost veza temeljem međusobnog povezivanja je 99%.

***4. Vjerojatnost mrežne
propusnosti***

Pojam
»vjerojatnost mrežne propusnosti« odnosi se na vjerojatnost uspostave veze.

Prosječna
vjerojatnost mrežne propusnosti je 98,5% za cjelodnevno (24-satno) razdoblje
promatranja.

***5. Obrada smetnji***

Obje
strane su dužne prijaviti smetnje, nedostatke ili štete bez odlaganja dojavnom
mjestu za smetnje druge strane, putem telefaksa ili e-pošte i staviti drugoj strani
na raspolaganje informacije koje su bitne za svako uklanjanje smetnji.

Strane
mogu prijaviti smetnje od 0 do 24 sata dojavnim mjestima za smetnje koje su
strane odredile u Prilogu 6. Uklanjanju smetnji na Gateway
MSC-ima pristupit će se u roku od 2 sata. Strane će u takvom slučaju staviti na
raspolaganje alternativne veze (npr. putem
preusmjeravanja).

Razdoblje
za otklanjanje smetnje/kvara počinje u minuti kada ovlaštene osobe obiju strana
dobiju izvješće klijenta o smetnji/kvaru.

***6. Povezane obveze
temeljem usluga i odgovornosti za mrežu***

Ako
je za izvršenje ove Standardne ponude jedna strana dužna pružiti pojedinačne
usluge ili ostvariti potrebne tehničke pretpostavke, i ako ta strana kasni s
navedenim, tada obveza temeljem tih usluga, koja je izravno vezana uz navedeno
ili se temelji na navedenom, nastaje za drugu stranu izvršenjem usluge, odnosno
ispunjenjem tehničkih pretpostavki.

Obje
se strane obvezuju sporazumno utvrđivati i razmjenjivati sve informacije koje
se obostrano smatraju nužnim za izvršenje tih usluga.

Svaka
strana snosi odgovornost za dio veza koje se ostvaruju u njezinoj mreži.

DODATAK 9.

ZAKUP
TELEKOMUNIKACIJSKIH VODOVA

Trošak
povezivanja i korištenja zakupljenih telekomunikacijskih vodova između strana
podijelit će se u omjeru 50%: 50% između strana, odnosno svaka će strana
platiti priključenje terminalne opreme, jednokratno, samo na jednom kraju i
korištenje zakupljenog telekomunikacijskog voda samo za pola kapaciteta.

DODATAK 10.

ODGOVORNE SLUŽBE
(KOORDINATORI)

DODATAK 11.

DOJAVNA MJESTA ZA
SMETNJE

1.
VIPnet-ova dojavna mjesta za smetnje

Smetnje
se mogu prijaviti 24 sata dnevno na:

Naziv
službe:    NOSC Zagreb

Adresa:            Zagreb, Žitnjak, Vrtni put b.b.

Telefon:            01 46 91 466

Faks:               01 46 91 459

E-pošta:           nocsupport@.hr

Strane
se obvezuju izvršiti prijavu smetnji telefonskim putem i u elektroničkom obliku
na gore navedene e-mail adrese. Prijava smetnje putem elektroničke pošte mora
sadržavati sljedeće:

|  |  |
| --- | --- |
| Datum: | dd:mjesec:godina |
| Vrijeme početka smetnje/kvara: | hh:mm |
| Opis greške: | kratki opis greške (djelomičan/potpun ispad, ispad SS7 signalizacije, nedostupnost usluge,) |
| Ime osobe koja prijavljuje kvar: | ime i prezime, broje, broj telefo |
| Osoba za otklanjanje grešaka: | ime i prezime, broj telefona |

U
postupku uklanjanja smetnji/kvarova, strana koja otkrije kvar dojavljuje ga
drugoj strani. Smetnja/kvar je svaka pojedinačna smetnja/kvar koja traje
neprestano više od pet (5) minuta.

Po
svakoj prijavi smetnje/kvara od one strane koja je doživjela smetnju/kvar,
druga strana se obvezuje dostaviti strani koja je doživjela smetnju/kvar:

–
Potvrdu primitka izvješća o smetnji/kvaru:

|  |  |  |  |  |
| --- | --- | --- | --- | --- |
| Datum izvješća | Vrijeme izvješća | Mjesto/relacija | Tko je prijavio smetnju/ kvar | Tko je primio izvješće |
|  |  |  |  |  |

–
Izvješće o uklonjenoj smetnji/kvaru:

|  |  |  |  |  |  |
| --- | --- | --- | --- | --- | --- |
| Datum izvješća | Vrijeme izvješća | Mjesto/relacija | Tko je prijavio smetnju/ kvar | Tko je primio izvješće | Trajanje smetnje/ kvara [min] |
|  |  |  |  |  |  |

Tijekom
uklanjanja smetnje/kvara, strana će usmeno izvješćivati drugu stranu svakih 30
minuta o aktivnostima na identifikaciji i uklanjanju smetnje/kvara.

DODATAK 12.

POPIS KRATICA

|  |  |
| --- | --- |
| ASR | Odnos između odziva i zauzeća (Answer-Seizure Ratio) |
| CC | Pozivni broj pojedine države (Country Code) |
| CDR | Call Data Records |
| CLI | Identifikacija pozivne linije (Calling Line Identification) |
| DDF | Digital Distributed Frame |
| DPG | Digital Primary Group |
| ETS | ETSI Technical Standard |
| ETSI | European Telecommunications Standard Institute |
| GMSC | Gateway Mobile Switching Center |
| GSM | Globalni sustav pokretne mreže (Global System for Mobile Communications) |
| IN | Inteligentna komunikacijska mreža (Intelligent Telecommunications Network) |
| ISDN | Digitalna mreža integriranih usluga (Integrates Services Digital Network) |
| ISUP | Korisnička strana ISDN-a (ISDN User Part) |
| ITU | Međunarodna telekomunikacijska udruga (International Telecommunications Union). |
| ITU-T | Međunarodna telekomunikacijska udruga, Sektor za standardizaciju telekomunikacija (International Telecommunications Union – Telecommunication Standardization Sector) |
| MSC | Komutacija pokretne mreže (Mobile Switching Center) |
| MPT (NTP) | Mrežna prijelazna točka (Network Transfer Point) |
| NAP | Završna točka mreže |
| NDC | Nacionalni pozivni broj mrežne grupe (National Destination Code) |
| NSOC | Network and Services Operations Center |
| ODF | Optical Distribution Frame |
| POI | Točka spajanja dviju mreža (Point of Interconnection) |
| PDV | Porez na dodanu vrijednost |
| SCCP | Kontrolna jedinica signalizacijske veze (Signalling Connection Control Part) |
| STP | Signalizacijska prijelazna točka (Signalling Transfer Point) |
| TSC | Transit Switching Center |

Odluka, NN 53/2005-1015